Il-Fondazzjoni għas-Servizzi Mediċi nidiet sejħa pubblika għall-bini ta’ sptar għall-Coronavirus f’pajjiżna fi żmien ta’ tmien ġimgħat. L-isptar irid ikun kapaċi jaqdi l-bżonn ta’ iktar minn 90 pazjent u staff. L-isptar se jkun wieħed pri-fabrikat. Il-Gvern nieda din is-sejħa li se tkun qed tara x-xiri u l-installazzjoni ta’ dan l-isptar. Il-kuntratt jinkludi li l-isptar irid jinbena fi tmien ġimgħat minn meta tiġi konfermata l-offerta. Għall kull ġurnata tard se jkun hemm multa ta’ €50,000 kuljum. L-isptar se jinkludi fost oħrajn kamra tal-emerġenza, sitt taqsimiet tal-kura intensica b’60 sodda u 45 ventilatur, kamra għat-tobba, kamra għall-istaff, kamra tal-X-Rays, spiżerija, mortwarja, u kċina li taqdi madwar 120 persuna. Il-partijiet interessati għandhom sal-Ħamis biex jibgħatu kwotazzjoni. Intant il-Fondazzjoni għas-Servizzi Mediċi appellat ukoll biex il-ħaddiema kollha li jaħdmu fis-settur tas-saħħa, jagħmlu kuntatt magħha jekk huma interessati jaħdmu fis-settur tal-COVID-19.